[pic] | COMISIA COMUNITĂŢILOR EUROPENE |

Bruxelles, 15.10.2008

COM(2008) 629 final

RAPORT AL COMISIEI CĂTRE PARLAMENTUL EUROPEAN

privind deciziile de descărcare de gestiune ( 2006) (rezumat) – Rezoluțiile Parlamentului European elaborate în conformitate cu articolul 276 alineatul (3) din Tratatul CE și articolul 180b din Tratatul Euratom, articolul 147 din Regulamentul financiar, articolul 119 alineatul 5 din Regulamentul financiar al FED precum și prevederi similare ale Regulamentului financiar ad-hoc anterior al FED {SEC(2008)2579}

CUPRINS

PREAMBUL 3

I - RĂSPUNSURILE COMISIEI LA RECOMANDĂRILE FĂCUTE DE PARLAMENTUL EUROPEAN ÎN REZOLUȚIA PRIVIND DESCĂRCAREA DE GESTIUNE PENTRU BUGETUL GENERAL 4

a) Aspecte orizontale 4

b) Aspecte sectoriale 7

c) Rapoarte speciale întocmite de Curtea de Conturi 10

II – DESCĂRCAREA DE GESTIUNE A PE PENTRU FED 11

III – Recomandări în rezoluțiile privitoare la agențiile individuale și la Curtea Europeană de Justiție 11

PREAMBUL

Datorită constrângerilor legate de traduceri și de timp, raportul Comisiei privind monitorizarea descărcării de gestiune a Parlamentului European (PE) pentru exercițiul financiar 2006[1] este publicat sub formă de rezumat în toate limbile oficiale ale UE. Răspunsurile complete ale Comisiei la fiecare recomandare specifică a Parlamentului sunt disponibile într-un document de lucru al Comisiei[2] care este publicat în engleză, franceză și germană. Ambele rapoarte de monitorizare se referă la rezoluțiile adoptate de Parlamentul European la 22 aprilie 2008.

Fiecare capitol[3] al prezentului raport de sinteză cuprinde trimiteri la numerele relevante ale recomandării din documentul complet de lucru al Comisiei, menționat mai sus. Aceste trimiteri vor ajuta cititorii să găsească în documentul de lucru toate recomandările (și măsurile prevăzute sau care au fost deja luate de către Comisie) care se referă la un anumit capitol sau care prezintă un interes deosebit pentru aceștia.

În deciziile privind descărcarea de gestiune pentru bugetul general, FED și agenții, Comisia a identificat un număr de 208 recomandări care i-au fost adresate de Parlamentul European. Comisia consideră că, în ceea ce privește 100 dintre recomandări s-au luat măsurile necesare, deși, în unele cazuri, rezultatele măsurilor trebuie examinate. Pentru alte 99 de recomandări, Comisia este de acord să ia măsurile recomandate de către Parlament. În sfârșit, Comisia nu poate accepta 9 recomandări și, în consecință, nu va lua măsurile solicitate[4].

I - RĂSPUNSURILE COMISIEI LA RECOMANDĂRILE FĂCUTE DE PARLAMENTUL EUROPEAN ÎN REZOLUȚIA PRIVIND DESCĂRCAREA DE GESTIUNE PENTRU BUGETUL GENERAL

Un rezumat al răspunsurilor Comisiei la cererile specifice formulate de către Parlament în rezoluțiile acestuia privind descărcarea de gestiune pe anul 2006 este prezentat în cele ce urmează. Aspectele legate de declarațiile naționale de gestiune, fondurile structurale și acțiunile externe abordate de către Parlamentul European în concluziile sale principale sunt descrise mai jos la punctele respective.

a) Aspecte orizontale

Declarație de asigurare (documentul de lucru al Comisiei, punctele 14-17)

Comisia a continuat să-și îmbunătățească practicile contabile prin eforturi precum proiectul privind calitatea contabilității, în special în ceea ce privește separarea exercițiilor. La 30 aprilie 2008 Comisia a oferit COCOBU raportul cerut despre pre-finanțare la data de 31 decembrie 2007.

Eforturi suplimentare sunt necesare pentru a remedia o serie de deficiențe, în special cele subliniate în rezervele formulate de ordonatorii de credite delegați - și cele referitoare la domeniile bugetare pe care Curtea de Conturi le-a considerat nesatisfăcătoare. Comisia va lua măsuri energice privind cauzele rezervelor din rapoartele anuale de activitate 2007 și va monitoriza cu atenție progresele înregistrate.

Gestiune bugetară (documentul de lucru al Comisiei, punctele 18-19)

Comisia acționează în vederea asigurării unei proceduri eficace de lichidare privind perioada de programare 2000-2006 pentru fondurile structurale, prin audituri al organismelor de lichidare, crescând gradul de cunoaștere al orientărilor referitoare la lichidare, emise în 2006, și finalizând procedurile interne. După lichidare, Comisia va efectua audituri pentru a verifica neregularitățile rămase și, dacă este necesar, va aplica corecții financiare suplimentare.

Plățile de fonduri structurale în 2007 către statele membre EU-10 au ajuns la nivelul celor către țările din grupul EU-15, la punctul corespunzător din ciclul de program. Plățile Fondului de coeziune în 2007 au rămas totuși în urma previziunilor în anumite state membre și la sfârșitul anului 2007 angajamentele totale neplătite încă corespundeau plăților pentru o perioadă de aproximativ trei ani. Cu toate acestea, majoritatea proiectelor pentru Fondul de coeziune pot efectua cheltuieli până la sfârșitul anului 2010.

Declarațiile naționale de gestiune și punctul 44 din Acordul interinstituțional (documentul de lucru al Comisiei, punctele 1-3 și 20-22)

În conformitate cu Acțiunea 8 din planul său de acțiune în vederea realizării unui cadru de control integrat, Comisia sprijină statele membre care decid să emită o declarație națională voluntară, furnizând rapoartele financiare din sistemul său de contabilitate și răspunzând solicitărilor de informare venite din partea autorităților naționale, deși nu constituie o obligație legală în această privință.

În Acordul Interinstituțional (punctul 44), cele trei instituții au fost de acord că statelor membre trebuie să li se solicite efectuarea de sinteze anuale ale auditurilor și declarațiilor disponibile. Această prevedere a fost inclusă în Regulamentul financiar revizuit iar sintezele au trebuit predate pentru prima oară în februarie 2008. Comisia își concentrează atenția asupra punerii în aplicare riguroase a prevederilor din „sintezele anuale”. În general, rezultatul primei runde de sinteze anuale a fost pozitiv, iar Comisia consideră că este un succes care se poate consolida. Prezentarea formală a sintezelor de către un organism central întărește responsabilitatea statelor membre referitoare la folosirea fondurilor. Serviciile răspunzătoare ale Comisiei vor oferi feedback și asistență statelor care doresc îmbunătățirea calității sintezelor pentru runda următoare și creșterea contribuției lor la cadrul de control intern pentru programele Comunității.

Guvernanță (documentul de lucru al Comisiei, punctele 23-29)

Modelul de guvernanță al Comisiei[5] respectă prevederile articolelor 211-219 și 274 din Tratat și pe cele ale Regulamentului financiar adoptat în mod unanim de statele membre în Consiliu după consultarea cu Parlamentul European (Tratatul CE, articolul 279) și se concentrează, în conformitate cu Declarația comună din 1975 asupra actelor cu importante implicații financiare. Directorilor generali și șefilor de serviciu li se atribuie responsabilitatea gestiunii pentru fiecare resursă alocată de către autoritatea bugetară. Fiecare pregătește un raport de sfârșit de an și o declarație privind folosirea resurselor, dacă este necesar cu rezerve (raport anual de activitate și declarație).

Comisia, ca și colegiu, își asumă „responsabilitatea pentru execuția bugetului în conformitate cu Tratatul” (articolul 274) atunci când adoptă raportul de sinteză privind realizările Comisiei în materie de gestiune, având de asemenea în vedere raportul anual privind realizările de ordin politic (articolul 212). Aceasta își exercită responsabilitatea politică prin analizarea rapoartelor anuale de activitate ale serviciilor și declarațiile lor, adoptând o poziție referitoare la aspectele orizontale majore, inclusiv acțiunile adecvate pentru aspectele care trebuie corectate la nivelul Comisiei.

Comisia consideră că adăugarea unor declarații formale ulterioare ale Secretarului General sau ale Directorul General pentru Buget ar face ca liniile de responsabilitate să fie mai puțin clare, deoarece ar face să fie mai vagi responsabilitățile directorilor generali și ar duce la o potențială interferență între serviciile centrale și serviciile operaționale.

Carta Serviciului de Audit Intern (SAI) adoptată de Comisie la data de 24 ianuarie 2008, specifică faptul că, începând din 2009, SAI va emite o opinie generală referitoare la situația activității de control a Comisiei.

Comisia poate examina fondurile a căror gestiune este repartizată cu statele membre. Sistemul de guvernanță este clar în ceea ce privește repartizarea responsabilităților: statele membre au responsabilitatea primară de a lua toate măsurile necesare pentru a se asigura că fondurile sunt folosite în conformitate cu normele aplicabile, inclusiv stabilirea unor mecanisme eficiente de control. Comisia trebuie să supervizeze întregul sistem și să verifice că statele membre îndeplinesc sarcinile încredințate în mod corect. În cazul în care se estimează că situația nu se prezintă astfel, Comisia trebuie să facă uz de mecanismele disponibile pentru a suspenda plățile și pentru a aplica corecții financiare. Comisia va face verificările necesare și va lua măsurile adecvate pentru a-și asuma în totalitate responsabilitatea pentru gestiunea fondurilor UE. Cu toate acestea, există și domenii care pot fi îmbunătățite, atât în cadrul Comisiei cât și al statelor membre. În februarie 2008, Comisia a adoptat un plan de acțiune care are drept scop consolidarea în continuare a rolului său de monitorizare în cadrul gestiunii repartizate a acțiunilor structurale [COM(2008) 97], informații suplimentare putând fi găsite mai jos, la capitolul despre măsurile structurale.

Sistemul de control intern al Comisiei (documentul de lucru al Comisiei, punctele 30-33)

Comisia a prezentat în februarie 2008 un raport despre progresele înregistrate în ceea ce privește Planul de acțiune al Comisiei pentru un cadru de control intern integrat [COM(2008) 110] și a concluzionat că majoritatea „carențelor” au fost soluționate. Activitatea va fi finalizată în 2008 și primul raport asupra impactului va fi emis la începutul anului 2009.

Comisia definitivează, în prezent, evaluarea costurilor controlului pentru agricultură, Fondul European de Dezvoltare Regională (FEDR) și gestiunea centralizată directă. Rezultatele vor constitui baza unei comunicări a Comisiei în toamna anului 2008, în scopul relansării discuțiilor interinstituționale referitoare la riscul tolerabil.

Raport de sinteză (documentul de lucru al Comisiei, punctele 34-36)

Raportul de sinteză reflectă toate situațiile în care au existat calificări de asigurare a legalității și regularității cheltuielilor Comisiei; Comisia și-a instruit serviciile pentru a acționa serios în vederea soluționării cauzelor rezervelor în rapoartele anuale de activitate din 2007, iar direcțiile generale în cauză sunt hotărâte să soluționeze aceste deficiențe prin planuri de acțiune bine definite. În toate cazurile unde există o diferență între opinia Curții Europene de Conturi și cea a directorului general, acesta din urmă va trebui să o explice în raportul său anual de activitate din anul următor.

În urma auditului SAI referitor la rapoartele anuale de activitate, instrucțiunile în vigoare pentru pregătirea rapoartelor anuale de activitate pentru anul 2007 impun informarea în legătură cu întârzierile în implementarea planurilor de acțiune și prevăd că aspectele majore ridicate de Serviciul de Audit Intern vor fi considerate un criteriu calitativ pentru evaluarea rezervelor.

Răspundere politică și răspundere administrativă la nivelul Comisiei (documentul de lucru al Comisiei, punctele 37-42)

Comisia observă faptul că s-a înregistrat un progres general în prezentarea rapoartelor anuale de activitate. În anul 2007, au fost introduse formularele de control intern, permițând o mai mare compatibilitate între rapoartele anuale de activitate ale serviciilor. Instrucțiunile în vigoare pentru rapoartele anuale de activitate instituie de asemenea normele și criteriile pentru emiterea rezervelor și impun ca serviciile Comisiei să raporteze referitor la recomandările majore făcute de către Curtea Europeană de Conturi.

Pentru rapoartele anuale de activitate ale anului financiar 2008, Comisia va furniza instrucțiuni suplimentare referitoare la tratamentul riscurilor reputaționale și la legătura dintre procentele de eroare, importanța relativă și rezerve.

Comisia salută reacția pozitivă a Parlamentului European la sugestia sa de a lua în considerare o abordare comună asupra înregistrării persoanelor care desfășoară activități de lobby. De asemenea, s-au întreprins acțiuni în vederea îmbunătățirii informațiilor despre beneficiarii de fonduri UE și membrii grupurilor de experți.

Comisia consideră că actualul cod de conduită pentru membrii Comisiei conține deja norme cuprinzătoare și adecvate referitoare la responsabilitate și etică. Personalul care lucrează pentru membrii Comisiei este recrutat în conformitate cu Statutul funcționarilor.

În ceea ce privește normele etice, un studiu independent[6] a concluzionat faptul că sistemul Comisiei Europene este solid iar normele și procedurile necesare sunt în vigoare.

b) Aspecte sectoriale

Venituri (documentul de lucru al Comisiei, punctul 43)

Rezervele privind elementele cuprinse în declarațiile anuale privind TVA ale statelor membre sunt incluse de către Comisie în rapoartele de control ale acesteia. În cooperare cu statele membre, Comisia își va continua eforturile în vederea asigurării faptului că rezervele sunt ridicate în perioade de timp rezonabile. Acolo unde este necesar, Comisia va efectua vizite privind gestiunea destinate conceperii – împreună cu statul membru respectiv – de strategii adecvate pentru rezolvarea rezervelor care durează de mult timp. Acolo unde nu se pot vedea progrese în ridicarea rezervelor, Comisia va decide dacă începerea procedurilor privind încălcarea dreptului comunitar va fi benefică.

Politica agricolă comună (documentul de lucru al Comisiei, punctele 44-54)

Asemenea Parlamentului European, Comisia salută observarea de către Curte a unor îmbunătățiri generale în ceea ce privește gestiunea cheltuielilor PAC în 2006. Comisia face în continuare eforturi pentru a monitoriza aplicarea completă și corectă a SIAC în toate statele membre. În cazul existenței unor neregularități, Comisia va impune, fără ezitare, corecții financiare. În 2008, au fost planificate șase misiuni de audit SIAC la noi State Membre. Situația SIAC în Grecia face obiectul unei rezerve în raportul anual de activitate al DG AGRI și este soluționat în cadrul unui plan de acțiune de către autoritățile grecești. Aceasta este monitorizată îndeaproape de către Comisie.

În ceea ce privește condițiile de eligibilitate pentru măsurile de agro-mediu în dezvoltarea rurală, statele membre sunt acum obligate să se asigure că toate măsurile de dezvoltare rurală, inclusiv măsurile de agro-mediu sunt verificabile și controlabile și că acțiunile de control de la nivelul statelor membre oferă siguranța că criteriile de eligibilitate și alte angajamente sunt respectate. Aspectul a fost abordat de asemenea și în contextul programării dezvoltării rurale pentru perioada 2007-2013.

Ca parte a evaluării stării de sănătate a CAP, Comisia a prezentat propuneri legislative în scopul prevenirii acordării de sprijin agricol pentru venit companiilor și societăților al căror scop comercial nu este sau este numai parțial de exercitare a activităților agricole. În conformitate cu acest regulament, dacă este adoptat, statele membre pot decide să nu le fie acordate plăți directe.

Măsuri structurale, ocuparea forței de muncă și problemele sociale (Documentul de lucru al Comisiei, punctele 4-11 și 55-79)

În februarie 2008, Comisia a adoptat un plan de acțiune în vederea întăririi rolului său de supraveghere din cadrul gestionării repartizate a acțiunilor structurale [COM(2008) 97]. Comisia va furniza Parlamentului European rapoarte trimestriale privind punerea în aplicare a planului de acțiune, inclusiv informații referitoare la corecțiile și recuperările impuse de către Comisie. Primele două rapoarte trimestriale au fost prezentate Comitetului de Control Bugetar de către domnul Špidla și doamna Hübner la data de 2 iunie 2008 și 15 iulie 2008. În octombrie 2008, Comisia va furniza un raport intermediar privind progresele înregistrate în cadrul planului de acțiune, iar în ianuarie 2009, un raport final.

Monitorizarea neregulilor descoperite de Curte a fost inclusă în planul de acțiune. În conformitate cu orientările privind corecțiile financiare pentru neregulile referitoare la achiziții publice, Comisia va aplica corecții în procent de 100% pentru încălcările severe ale normelor privind contractele publice, cum ar fi lipsa publicității referitoare la contractele în cadrul licitațiilor obligatorii la nivelul UE, și va aplica corecții forfetare sau extrapolate acolo unde este cazul. Comisia a acționat și în vederea grăbirii procedurii deciziilor de suspendare a plăților și de aplicare de corecții financiare. Aceasta a explicat de asemenea și terminologia folosită în domeniul corecțiilor financiare și a standardizat raportarea în consecință.

Legislația atât pentru perioada de programare 2000-2006 cât și 2007-2013 permite statelor membre ca în anumite condiții să refolosească finanțarea UE eliberată din proiecte de la care a fost retrasă, în vederea unor alte cheltuieli eligibile. Reducerile nete în finanțarea UE a unui program sau un proiect din cadrul Fondului de Coeziune, vor avea loc numai când corecția a fost impusă de către decizia Comisiei sau când nu este disponibilă o altă cheltuială înlocuitoare, de exemplu la închiderea sau după închiderea parțială a programelor 2007-2013. Comisia consideră că până și corecțiile financiare care nu implică o reducere netă a finanțării EU pot acționa ca un stimulent în îmbunătățirea controlului, dat fiind impactul asupra bugetului național.

Comisia a informat Parlamentul despre rezultatele inițiale ale prezentării sintezelor anuale la data de 22 februarie 2008 și a oferit o analiză detaliată la data de 25 martie și în rapoartele anuale de activitate ale Direcțiilor Generale pentru Politică regională și Ocuparea forței de muncă. Comisia a furnizat Parlamentului un raport actualizat la data de 21 aprilie iar la reuniunea Comisiei pentru Control bugetar din data de 15 iulie a informat Parlamentul despre procedurile de încălcare a dreptului comunitar împotriva Germaniei.

Comisia consideră că o caracteristică esențială a sintezelor anuale care contribuie la consolidarea responsabilității statului membru privind folosirea fondurilor UE, este prezentarea lor formală de către un organism central. Comisia va prezenta o notă revizuită de orientări pentru statele membre cu recomandări în vederea îmbunătățirii calității sintezelor anuale ale acestora pentru 2008.

Politici interne, inclusiv cercetarea (documentul de lucru al Comisiei, punctele 80-100)

Principalul risc privind legalitatea și regularitatea cheltuielilor de cercetare constă în aceea că beneficiarii supraestimează costurile în declarațiile de costuri, iar acest lucru nu este descoperit și corectat ulterior de către Comisie. Numeroase erori privind legalitatea și regularitatea pot fi depistate (și astfel corectate) numai prin intermediul controalelor la fața locului. Pentru soluționarea acestei probleme, Comisia și-a direcționat strategia de control asupra detectării și corectării erorilor ex post, după ce plata a fost efectuată. DG-urile Cercetare au implementat strategia lor de audit FP6 ce constă în creșterea numărului de audituri, o nouă strategie de eșantionare și corectarea erorilor sistemice dacă au fost repetate de același beneficiar în alte contracte neauditate. Strategia de audit este implementată în decursul unei perioade de patru ani. Din cauza naturii sale multianuale, eficacitatea strategiei de control a DG Cercetare poate fi măsurată și evaluată complet numai în stadiile finale din viața unui program cadru.

În domeniul culturii și al educației, Comisia implementează o strategie revizuită de monitorizare, bazată pe abordarea „cadrul de control integrat”. Aceasta include declarațiile de asigurare ex ante pentru perioada 2007-2013 emise de autoritățile naționale și declarațiile de asigurare anuale ex post în ceea ce privește folosirea fondurilor în timpul anului precedent. Urmarea recomandărilor de audit al sistemelor aceasta a fost inclusă în procesul de evaluare al declarațiilor de asigurare anuale ex ante pentru 2007-2013, emise de autoritățile naționale și este monitorizat regulat. În plus, regulile noilor programe 2007-2013 în domeniul educației și al culturii au fost simplificate și măsurile de finanțare forfetară sunt larg folosite.

Comisia continuă să ia măsuri adecvate pentru a se conforma la recomandarea și cererea Parlamentului European legată de plățile întârziate către beneficiari respectând astfel limitele temporale stabilite pentru operațiunile de cheltuieli prevăzute în Regulamentul financiar. Eforturile făcute au mărit procentajul plăților efectuate la timp. Această problemă a fost monitorizată îndeaproape și se bucură de cea mai mare atenție în scopul asigurării unei îmbunătățiri continue.

Răspunsurile detaliate ale Comisiei la recomandările Parlamentului European în domeniile specifice de activitate care intră sub incidența politicilor interne pot fi găsite în documentul de lucru anexat.

Acțiuni externe (documentul de lucru al Comisiei, punctele 12-13 și 101-118)

În respectarea angajamentelor făcute în timpul procedurii de descărcare de gestiune pe 2006, Comisia va oferi informații privind fondurile fiduciare susținute de mai mulți finanțatori, anual și la cererea Parlamentului. Pentru Irak și Afganistan, Comisia oferă o stare de fapt periodică și site-uri internet specifice disponibile care vor fi actualizate regulat. Orientări privind vizibilitatea comună au fost aprobate și adoptate la a cincea întâlnire a grupului de lucru FAFA (10-11 aprilie 2008). Accesul pentru reprezentanții UE la îndeplinirea misiunilor de verificare pentru proiectele în gestiune comună a fost confirmat. Un mandat comun pentru verificări este dezvoltat de către Comisie și Organizația Națiunilor Unite, care vizează facilitarea execuției acestor misiuni de verificare.

Comisia a întreprins o serie de acțiuni în scopul îmbunătățirii sistemelor desemnate să asigure legalitatea și regularitatea cheltuielilor în domeniul acțiunilor externe la nivelul organizațiilor de implementare a proiectelor: mandatul standard pentru verificările cheltuielilor pentru finanțări și contractele de servicii pe bază de onorariu, (obligatorii din februarie 2006), noi mandate standard pentru auditurile financiare și de sistem, (obligatorii din octombrie 2007), consolidarea anuală a rezultatelor auditului extern într-un raport de sinteză cu scopul identificării unei tipologii a constatărilor și identificării acțiunilor corective, dezvoltarea auditului CRIS care ar îmbunătăți raportarea rezultatelor auditului.

Rezoluția de descărcare de gestiune a Parlamentului European pe anul 2006 conține de asemenea recomandări în domenii precum pre-aderarea, ajutoarele umanitare, politica de dezvoltare și relațiile externe. Răspunsurile Comisiei la aceste recomandări pot fi găsite în documentul de lucru anexat, la punctele privind acțiunile externe și Fondurile Europene de Dezvoltare.

Cheltuieli administrative și aspecte privind agențiile (documentul de lucru al Comisiei, punctele 119-125 și 191-208)

Parlamentul European a prezentat Comisiei o serie de recomandări privind agențiile de reglementare în rezoluția privind descărcarea de gestiune pentru bugetul general, precum și în rezoluțiile privind descărcarea de gestiune pentru diferitele agenții[7].

La data de 9.7.2008 Comisia a adoptat revizuirea Regulamentului financiar cadru[8], care conține prevederi care întăresc obligația agențiilor de a prezenta în cererile lor de plată previziuni riguroase referitoare la cererile reale de numerar din timpul anului pentru a evita fluxurile de numerar care nu sunt necesare. Aceasta ar trebui să permită Comisiei să verifice mai îndeaproape soldurile de trezorerie ale agențiilor, care ar trebui să ducă la o planificare mai riguroasă și la o transparență crescută.

În plus, o evaluare orizontală va fi lansată în contextul Comunicării Comisiei „Agențiile Europene: calea de urmat” din martie 2008. Evaluarea va include de asemenea și impactul agențiilor asupra activităților și organizării interne a Comisiei. Grupul de lucru interinstituțional pe care Comisia îl propune pentru a se conforma la recomandările Parlamentului European și ale Consiliului va contribui inter alia la definirea obiectivelor și a scopului acestei evaluări orizontale. Comisia intenționează să prezinte un raport al rezultatelor acestei evaluări până în 2009-2010.

În ceea ce privește politica în materie de clădiri comunitare, în 2007 a fost întreprins un studiu de către o companie specializată. Acest studiu oferă o abordare structurată pentru lucrările necesare ce vor trebui îndeplinite de-a lungul timpului pentru asigurarea unei bune și eficiente gestiuni a investițiilor imobiliare ale Comisiei. Un al doilea studiu, asupra clădirilor aflate în uzufruct, va fi lansat către finele anului 2008/ începutul anului 2009. Rezultatele acestor studii vor fi folosite în vederea sprijinirii cererilor de buget în acest domeniu și vor fi comunicate comitetelor competente.

C) RAPOARTE SPECIALE ÎNTOCMITE DE CURTEA DE CONTURI

În rezoluția sa de descărcare de gestiune, Parlamentul European a inclus recomandările făcute Comisie privind zece rapoarte speciale publicate de Curtea de Conturi în 2007. Răspunsurile Comisiei la aceste recomandări pot fi găsite în documentul de lucru al Comisiei (punctele 126-175).

II – DESCĂRCAREA DE GESTIUNE A PE PENTRU FED

Comisia a luat măsuri sau intenționează să ia măsuri privind majoritatea problemelor ridicate de Parlamentul European referitoare la Fondurile Europene de Dezvoltare (FED-uri). Regulamentul financiar aplicabil celui de-al zecelea FED a fost adoptat la data de 18 februarie 2008 (JO L 78, 19.3.2008, p. 1). Articolul 156 prevede faptul că majoritatea normelor celui de-al zecelea FED se vor aplica FED-urilor anterioare. Cu toate că din punct de vedere tehnic regulamentele financiare ale FED-urilor anterioare nu sunt abrogate și înlocuite de Regulamentul financiar al celui de-al zecelea FED, în practică rezultatul va fi același. Regulamentul financiar aplicabil celui de-al zecelea FED va simplifica mult gestionarea diferitor fonduri de dezvoltare, cu atât mai mult cu cât prevederile sale au fost aliniate cât mai mult posibil la Regulamentul financiar aplicabil bugetului general, cu excepția acelor aspecte specifice în conformitate cu Acordul de la Cotonou revizuit sau cu Acordul Intern al Consiliului. Informații mai detaliate asupra tuturor recomandărilor sunt incluse în documentul de lucru al Comisiei (punctele 176-190).

III – RECOMANDăRI ÎN REZOLUțIILE PRIVITOARE LA AGENțIILE INDIVIDUALE șI LA CURTEA EUROPEANă DE JUSTIțIE

Parlamentul European a prezentat Comisiei o serie de recomandări privind agențiile de reglementare în rezoluția privind descărcarea de gestiune pentru bugetul general, precum și în rezoluțiile privind descărcarea de gestiune pentru diferitele agenții. Un rezumat al răspunsurilor Comisiei la unele dintre aspectele orizontale privind agențiile este prezentat mai sus, în secțiunea referitoare la bugetul general. Răspunsurile Comisiei la recomandările privind alte aspecte orizontale și la recomandările care îi sunt adresate referitoare la diferitele agenții pot fi găsite în documentul de lucru al Comisiei (punctele 119-125 și 191-208). Secțiunea include de asemenea răspunsul la o recomandare făcută în rezoluția de descărcare de gestiune privitoare la Curtea Europeană de Justiție.

* * *

[1] Descărcarea de gestiune pentru bugetul general pe anul 2006, descărcarea de gestiune pentru FED pe anul 2006, descărcarea de gestiune pentru agenții pe anul 2006.

[2] Documentul de lucru al serviciilor Comisiei, anexa la raportul Comisiei către Parlamentul European privind monitorizarea deciziilor de descărcare de gestiune pe anul 2006.

[3] Atât prezentul raport de sinteză, cât și documentul de lucru integral urmează cât mai îndeaproape structura rezoluțiilor care cuprind recomandările Parlamentului European.

[4] A se vedea recomandările 2, 25, 29, 39, 58, 63, 133, 151 și 202.

[5] Declarația de guvernanță a Comisiei descrie modul în care funcționează Comisia și serviciile sale și în special responsabilitatea și mecanismele de responsabilizare.

A se vedea site-ul http://ec.europa.eu/atwork/synthesis/doc/governance_statement_ro.pdf.

[6] Efectuat de către Institutul European pentru Administrație Publică în cooperare cu Școala de Administrație de la Utrecht, Universitatea din Helsinki și Universitatea Vaasa și publicat de către Comisie la data de 11 decembrie 2007.

[7] Rezoluția privind descărcarea de gestiune pentru bugetul general și rezoluțiile privind descărcarea de gestiune pentru agențiile individuale cuprind recomandări făcute Comisiei, atât privind aspectele orizontale referitoare la agenții, cât și privind aspectele specifice diferitelor agenții. Răspunsurile Comisiei la aceste recomandări pot fi găsite la punctele 119-125 și 191-208 din documentul de lucru.

[8] Regulamentul (CE, Euratom) nr. 652/2008 al Comisiei de modificare a Regulamentului (CE, Euratom) nr. 2343/2002 al Comisiei privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene